Петко Петков (футболист, р. 1946)
Петко Петков (3 август 1946 – 10 януари 2020) е български футболист, централен нападател и треньор по футбол.

Клубна легенда на Берое (Стара Загора), за който има 260 мача със 144 гола в „А“ група и 92 мача с 89 гола в „Б“ група. Двукратен голмайстор на „А“ група през 1974 г. (с 20 гола) и през 1976 г. (с 19 гола). През сезон 1974/75 вкарва рекордните 51 гола в „Б“ група. Бележи също 14 гола за Берое в евротурнирите – 9 в Купата на УЕФА и 5 в КНК.

В „А“ група има също 20 мача с 8 гола за Академик (Свищов).

Шампион и носител на Купата на Австрия с отбора на Аустрия (Виена), за който има 51 мача с 10 гола в Австрийската Бундеслига.

Умира на 10 януари 2020 г. след кратко боледуване.

Футболна кариера

Ранни години 
Петко Петков израства в село Синитово, община Пазарджик. Като ученик заиграва футбол в Локомотив (Септември). Впоследствие играе за отбора на Акумулаторния завод-Пазарджик, Родопа (Смолян), Миньор (Рудозем) и Горубсо (Мадан).

На 29 октомври 1967 г., в деня на своята сватба, Петков бележи 5 гола за победата на Горубсо с 5:0 срещу Арда (Кърджали) в мач от „Б“ група, като изявите му са забелязани от ръководството на Берое (Стара Загора).

Първи период в Берое 
Петков е привлечен в Берое по средата на сезон 1967/68. Бележи първия си гол на 19 май 1968 г. при победа с 4:0 като гост срещу Черноморец (Бургас). Месеци по-късно печели първото си отличие с Берое – Балканската купа.

На 13 септември 1972 г. Петков бележи 5 гола при победа на Берое със 7:0 срещу Аустрия (Виена) в мач за Купата на УЕФА. Две седмици по-късно бележи нови два гола в реванша във Виена, който старозагорци печелят с 3:1. В следващия кръг от турнира се разписва и при домакински успех с 3:0 над унгарския Хонвед (Будапеща).

Академик (Свищов) 
През лятото на 1977 г. Петков преминава в Академик (Свищов), където през сезон 1977/78 записва 20 мача с 8 гола в „А“ група. Отборът обаче завършва на последното 16-о място и изпада в „Б“ група.

Втори период в Берое 
През лятото на 1978 г. Петков се завръща в Берое и слага капитанската лента. С негова помощ отборът в два поредни сезона (1978/79 и 1979/80) стига до финал за Националната купа, но губи съответно от Левски-Спартак и Славия (София). Петков бележи гол във финала срещу Славия на 13 май 1980 г., който завършва 3:1 в полза на „белите“.

Аустрия Виена 
На 34-годишна възраст Петков преминава в Аустрия (Виена). Това се случва в началото на 1981 г. До края на сезон 1980/81 записва 16 мача с 6 гола и става шампион в Австрийската Бундеслига. През следващия сезон 1981/82 Петков изиграва 35 мача и бележи 4 гола. Аустрия печели Купата на Австрия, а той слага край на кариерата си.

Статистика по сезони

Отличия

Клубни 
Берое
 Балканска купа (2): 1968; 1969

Аустрия Виена
 Австрийска Бундеслига: 1980/81
 Купа на Австрия: 1981/82

Индивидуални 
 Голмайстор на „А“ група (2): 1973/74 (20 гола); 1975/76 (19 гола)
 Голмайстор на „Б“ група: 1974/75 (51 гола)

Източници

Външни препратки 
 Профил на Петков в сайта national-football-teams.com

Български футболисти
Футболисти на Родопа (Смолян)
Футболисти на Берое
Футболисти на Академик (Свищов)
Български футболисти в Австрия
Български треньори по футбол
Треньори на Берое
Хора от област Пазарджик
Починали в Стара Загора